Otsuki Qentaku

və ya  – Yaponiya ranqaku alimi və həkimi.

 Həyatı və fəaliyyəti 
1757-ci ildə Senday hanının vassalı olan İçinoseki hanının xidmətindəki bir həkimin oğlu kimi doğulmuşdur. O, 1778-ci ildə Qərb tibbini öyrənmək və Suqita Qenpakunun şagirdi olmaq üçün Edoya getmişdir. Maeno Ryotakudan holland dilini öyrənmişdir. 1785-ci ildə Naqasakiyə səfər edərək Decimada yerləşən holland ticarət postunun şoqun tərcüməçisi olan Motoki Yoşinaqanın şagirdi olmuşdur.

1786-cı ildə Edoya qayıtdıqdan sonra Senday hanının Edodakı həkimi vəzifəsini tutmuşdur. 1786-cı ildə Şirando məktəbini açmışdır. İnamura Sanpaku, Udaqava Qenzui və onun övladlığa götürdüyü oğlu Qenşin şagirdləri olmuşdurlar. Qenzui və Qenşin daxili tibb haqqında olan hollandca əsərləri yapon dilinə tərcümə etmişdirlər. Məktəbində hər il Qriqori təqviminə əsaslanan, 1 yanvarda baş tutan Yeni il tədbirinə Edonun əsas ranqaku alimləri qatılırdı. 1811-ci ildə şoqun Tokuqava İenari ilə görüşmüşdür.

 Əsərləri 
Otsukinin şagirdləri üçün yazdığı dərsliyi "Ranqaku kaytey" (; 1788) populyar olmuşdur. İki cilddən ibarət olan bu əsər yapon dilində yazılmış ilk sistematik holland dili qrammatikası əsəridir. Anatomiya təcrübələri ilə məşğul olmuş və Suqita Qenpakunun anatomiya haqqında olan əsərini genişləndirmişdir. 1811-ci ildə xarici işlər üzrə tərcüməçi vəzifəsinə təyin olunaraq Tokuqava şoqunluğu tərəfindən aparılmış ən böyük tərcümə layihələrinin birində – fransız ensiklopediyalarından birinin holland versiyasının tərcüməsində iştirak etmişdir.

Otsuki tələbkar standartları və empirizmi müdafiə etməsi ilə tanınmışdır. O, şayiələrə əsaslanan informasiyaları heç vaxt qəbul etməmiş, faktları özü dəqiqləşdirməyə üstünlük vermişdir. "Enroku" adlı traktatı tütün və siqaret parafernaliyası haqqındadır və o, bu əsər üçün həm Yaponiyadan, həm də xaricdən olan hər mümkün kitabı və əşyanı toplamışdır. Holland dili tələffüzü əsasında yapon dilinin romanizasiyası sistemini təklif etmişdir. 1807-ci ildə yazdığı "Kankay ibun" () əsəri Sibirdə qəzaya uğrayıb Rusiyada olmuş yapon dənizçilər haqqındadır.

 Şəxsi həyatı 
Otsukinin oğulları Qenkan və Bankey də ranqaku alimləri olmuşdurlar. Nəvəsi Otsuki Fumihiko monumental "Qenkay" lüğətinin tərtib etmişdir. Digər nəvəsi Otsuki Coden leksikoqraf olmuşdur.

 İstinadlar 

 Ədəbiyyat 




Kateqoriya:Ranqaku
Kateqoriya:Yaponiya həkimləri
Kateqoriya:Yaponiya tərcüməçiləri
Kateqoriya:Edo dövrü şəxsləri